開先寺漱玉亭
作者：李綱
朝代：宋

paragraphs: 未遊潄玉亭，先誦東坡詩。
手持芙蕖跳下清泠中，疑非謫仙不能爲此詞。
後翁三十年，我亦遊於斯。
飛橋已堙沒，故跡多推移。
空餘髙巖與深谷，落日慘淡松風吹。
白龍依舊出青峽，散沫下作清漣漪。
古來陵谷會遷變，况乃景物資人爲。
雲間灩灩吐寒月，清光不減翁當時。
相望一世發孤笑，坐使萬古生長悲。